SL Uradni list Evropske unije C 42/33

Tožba, vložena 30. novembra 2017 – Wuxi Saijing Solar/Komisija

(Zadeva T-782/17)

(2018/C 042/47)

Jezik postopka: angleščina

Stranki

Tožeča stranka: Wuxi Saijing Solar Co. Ltd (Yixing, Kitajska) (zastopnik: Y. Melin, odvetnik)

Tožena stranka: Evropska komisija

Predlogi

Tožeča stranka Splošnemu sodišču predlaga, naj:

1. razglasi nezakonitost: — člena 3(2) Izvedbene uredbe Sveta (EU) št. 1238/2013 z dne 2. decembra 2013 o uvedbi dokončne protidampinške dajatve in dokončnem pobiranju začasne dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani, in — člena 2(2) Izvedbene uredbe Sveta (EU) št. 1239/2013 z dne 2. decembra 2013 o uvedbi dokončne izravnalne dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani;

2. razglasi ničnost: — člena 2 Izvedbene uredbe Komisije (EU) 2017/1524 z dne 5. septembra 2017 o umiku sprejetja zaveze dveh proizvajalcev izvoznikov v okviru Izvedbenega sklepa 2013/707/EU o potrditvi sprejetja zaveze, ponujene v okviru protidampinškega in protisubvencijskega postopka v zvezi z uvozom fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani, za obdobje uporabe dokončnih ukrepov, v delu, v katerem se nanaša na tožečo stranko; in

3. Komisiji in vsem morebitnim intervenientom, ki jim bo dovoljena podpora Komisiji v postopku, naloži plačilo stroškov tega postopka.

Tožbeni razlog in bistvene trditve

Tožeča stranka v utemeljitev tožbe navaja en razlog.

Komisija je kršila člen 8(1), (9) in (10) ter člen 10(5) Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) ter člen 13(1), (9) in (10) in člen 16(5) Uredbe (EU) 2016/1037 Evropskega parlamenta in Sveta z dne 8. junija 2016 o zaščiti proti subvencioniranemu uvozu iz držav, ki niso članice Evropske unije (2), ker ni priznala veljavnosti računov podjetja in nato carinskim organom naložila, naj poberejo dajatve, kot da podjetje ne bi izdalo nobenih veljavnih računov in jih predložilo carinskim organom, ko je bilo blago prijavljeno za sprostitev v prosti promet.

Ta tožbeni razlog se nanaša na nezakonitost člena 3(2) Izvedbene uredbe Sveta (EU) št. 1238/2013 z dne 2. decembra 2013 o uvedbi dokončne protidampinške dajatve in dokončnem pobiranju začasne dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani (3) in člena 2(2) Izvedbene uredbe Sveta (EU) št. 1239/2013 z dne 2. decembra 2013 o uvedbi dokončne izravnalne dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani (4), na podlagi katerih lahko Komisija račune podjetij razglasi za neveljavne.

(1) UL 2013 L 176, str. 21.

(2) UL 2016 L 176, str. 55.

(3) UL 2013 L 325, str. 1.

(4) UL 2013 L 325, str. 66.